Gömöri György

*Egy doboz olasz csokoládé*

Tíz éves unokámtól kérdem: milyen

csokit szeret a legjobban? Belgát, vagy svájcit?

(Az angol, mondom, túl édes nekem). A gyerek

bizonytalan. De mi nemrég egy nagy doboz olasz

csokoládét kaptunk, rajta a cég neve:

„Venchi, Torino, 1878-ban alapítva”.

Mire az én történelmet-pásztázó fejemben

kigyullad egy lámpa: amikor Kiss József,

a már neves magyar zsidó költő elzarándokolt

Turinba a „Kormányzó úrhoz”, verseskönyve mellett

mit vihetett ajándékba az agg remetének?

Talán éppen egy díszes dobozzal Piemont

kedvenc csemegéjéből, egy arany színű Venchit.

*Néprajzi adalékok*

Bhutan állam Popsika völgyében

óriás falloszok lógnak a házfalakon

-hagyomány ez a bhutaniaknál!

Ebben a kis országban a Nagy Nemzeti Boldogság

ünneplése fontosabb a nemzeti jövedelemnél.

Másutt meg az a szokás, hogy

kiírják a szines falvédőre:

“hol béke, ott áldás”, függetlenül

attól kinek a békéje ez,

milyen császár-királyé vagy nagyhasú káné

(elég ha ürügyén egy jó nagyot lehet menetelni).

A gondolat most arany szárnyakon visszaszáll

Bhutanba, ahol a néprajzosok bejárják

és leírják (feljelentik?) kies Popsika völgyét.